Mange i Høyres bystyregruppe ønsker at byrådet skal fremme en sak om bybanen til Åsane til bystyret før valget.

– Vi har hørt forlyden om en slik sak mange ganger, så vi får vente og se. Det har som kjent vært et rot uten like, sier Aps førstekandidat Harald Schjelderup

Noe av målet med en slik sak skal nettopp være å binde Arbeiderpartiet til masten. Bakgrunnen er at Bybanealliansen – Venstre, Byluftlisten, SV og KrF – varsler at de kan gi byrådsmakten, etter valget, til den blokken som går med på å bygge bybanen langs Bryggen.

Denne situasjonen tror flere i Høyre de langt på vei kan unngå, dersom både Høyre og Ap binder seg til en type prinsippsak om at bybanen skal gå i tunnel ut av sentrum før valget.

– Hva mener du om en slik sak?

– Vår posisjon har vært tydelig hele tiden: Vi er garantist for bybanebyggingen, og vi er opptatt av å få bygget den til Åsane så raskt som mulig. Kommer det en slik sak før valget, skal vi behandle den seriøst. Kommer den ikke før valget, skal vi ta ansvar for traseen dersom vi vinner valget og er med på å styre Bergen. Men vi kan ikke mene noe om en sak vi ikke har sett, og bare hørt ymt om, sier Schjelderup.

Har respekt for alliansen

Ideelt sett, sier Aps førstekandidat, hadde saken om Bybanen til Åsane funnet sin løsning i fjor, den var på overtid allerede da. Han legger til at han «registrerer at Venstre, SV og KrF vil bringe bybanetraseen til Åsane inn i byrådsforhandlingene uansett hva som eventuelt blir vedtatt før sommeren».

– Og det får vi ha respekt for. De må gjøre det de mener er rett.

– Men om byrådet fremmer en prinsippsak, så gjelder den bare frem til neste vedtak. Man går liksom ikke i gang med bybanen til Åsane før valget? Er det da noen vits i å fremme en slik sak?

– Det kommer an på hvilken sak som fremmes. En ting er sentrum, en annen ting er Sandviken. Her har flertallet i bystyret vedtatt en håpløs trasé som vil drukne Sandviken i bilkø og eksos, noe innbyggerne naturlig nok raser mot. En forutsetning for et nytt bybanevedtak er at vi må ha en avklaring i Sandviken, sier Schjelderup.

Han understreker dette, at det er helt uaktuelt for Ap å kun ta for seg ett stykke av Bybanen til Åsane.

– Skal vi først få en ny sak må vi få avklart hele traséen. Husk også at Bryggenalliansens bilder av bybane over Bryggen underslår det faktum at bilene vil gå i blandet trafikk med bybanen fra Sandviken og at de skal gå opp i Øvregaten mot Sandviken. Det betyr bilkaos. Vi må finne en samlet god løsning for både bybane og biler i sentrum og Sandviken.

Aps løsning var å forlenge Fløyfjellstunnelen med på- og avkjørsel til Sandviken, slik vegvesenet foreslo.

– Da vil vi få fjernet bilene fra sentrum og også Skansen-tunnelen vil bli overflødig, sier Schjelderup.

– Absurde Fremskrittspartiet

Les også: Frp i Hordaland sier nei til mer bybane og Frp vil ikke bygge mer bybane i Bergen

KrFs førstekandidat Dag Inge Ulstein sier at det store paradokset er at Frp først brisker seg med å være mot Bybanen i programmet.

– Og deretter vil presse frem bybanesaken i Bergen slik gruppeleder Tor Woldseth ga inntrykk av i BT i går, sier Ulstein.

– Det er absurd. I programbehandlingen sin sier de at de ikke ønsker en bybane, og dette har vi visst hele tiden. Det er et kjempesignal på at de ikke er rett parti å følge i denne saken.

Ulstein mener derfor at Frp også virker å ha lite tro på eget tunnelalternativ, siden det viktigste for dem synes å være at de skal utelukke at Bybanen kommer langs Bryggen.

– Hva tenker du om at Ap vil ha hele traseen opp til nye forhandlinger slik Scjelderup sier her?

– Vi må ta det den dag dette eventuelt kommer, og vi må gå inn for å finne løsninger. Men de skal være faglig fundert og gjennomførbare, dessuten skal sentrum dekkes på en god måte.